Diari Oficial de la Generalitat Valenciana


Sumari del DOGV 5240, del 18-04-2006 (2006/4284)

ORDE de 4 d'abril de 2006, de la Conselleria d'Agricultura, Pesca i Alimentació, per la qual es regula la concessió d'ajudes a actuacions que promoguen la integració de la dona en l'àmbit rural.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5240

Data del DOGV
:   18-04-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/4284


Data del document
:   04-04-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * dona
    * legislació
    * hàbitat rural
    * suport econòmic
    * mà d'obra femenina
    * associació professional
    * agricultora

ORDE de 4 d'abril de 2006, de la Conselleria d'Agricultura, Pesca i Alimentació, per la qual es regula la concessió d'ajudes a actuacions que promoguen la integració de la dona en l'àmbit rural. [2006/X4284]  
La dona manté un paper actiu en l'àrea rural, en la qual aporta el seu treball en l'explotació o com a treballadora assalariada, i així col·labora de forma activa en el sosteniment i la millora de les rendes, participació no sempre reconeguda socialment.  
A pesar d'això, la participació de les dones en organitzacions agràries de caràcter representatiu o en organitzacions de finalitats econòmiques és baixa respecte a la seua participació real en l'activitat agrària, encara que es constata un increment progressiu en els últims anys.  
El suport institucional a les organitzacions, constituïdes per al desenrotllament d'accions que promoguen la integració i la igualtat d'oportunitats de les dones o que, constituïdes dins d'organitzacions socioprofessionals que perseguisquen objectius més amplis i incloguen estes finalitats, es correspon amb la política que sobre això té establida el Govern Valencià, i això pot contribuir, pel que fa a l'àmbit agrari, a una millora de la professionalització i la vertebració de l'agricultura valenciana, amb participació, en condicions d'igualtat, de tots els seus integrants.  
Per mitjà de l'Orde de 6 d'abril de 1999, de la Conselleria d'Agricultura, Pesca i Alimentació, es van regular la concessió d'ajudes a actuacions que promoguen la integració de la dona en l'àmbit rural. L'experiència recollida en el temps transcorregut fins a l'actualitat ha posat de manifest la necessitat de realitzar modificacions en la seua regulació de manera que s'aconseguisca la major eficàcia en la seua aplicació als fins establits.  
Les distintes lleis de pressuposts aprovades per les Corts Valencianes han establit els crèdits existents i, així mateix, han establit anualment la problemàtica sobre la qual s'actua, els objectius i les línies d'actuació per aconseguir els objectius, cosa que constituïx el Pla Estratègic que s'assenyala en l'article 8 de la Llei 38/2003, de 17 de novembre, General de Subvencions, com també el que s'establix en el Pla Millorar de la Conselleria d'Agricultura, Pesca i Alimentació.  
Per tot això.  
ORDENE  
Article primer. Objecte  
La Conselleria d'Agricultura, Pesca i Alimentació concedirà ajudes per a aquelles activitats que, d'acord amb el que s'establix en esta orde, promoguen la integració i la igualtat d'oportunitats de la dona en l'àmbit rural.  
Article segon. Beneficiaris  
Podran ser beneficiaris de les ajudes regulades en la present orde les organitzacions professionals agràries que integren organitzacions de dones o organitzacions de dones amb personalitat jurídica pròpia, que tinguen com a mínim àmbit provincial, en tot cas dins de la Comunitat Valenciana, i que promoguen la integració i la igualtat d'oportunitats de la dona en l'àmbit rural.  
Article tercer. Sol·licituds i concessió de les ajudes  
La sol·licitud d'ajuda es dirigirà al director general de Desenrotllament Rural i Cooperativisme en els terminis que s'establixen en la present orde.  
A la sol·licitud s'adjuntarà la memòria de les accions que proposa l'organització sol·licitant, que n'establirà l'orde de prioritat, les quals hauran d'ajustar-se a les previstes en l'article quart i en què necessàriament hauran de constar per a cada activitat els objectius prevists, el pressupost desglossat dels conceptes que corresponguen, el calendari previst de realització i els mitjans amb què compta per a dur-les a terme; així mateix s'acreditarà la representació del sol·licitant.   
El termini de presentació de sol·licituds s'iniciarà l'1 de gener i serà de dos mesos. L'eficàcia d'estes sol·licituds i la vigència de les ajudes en l'exercici pressupostari estaran condicionades a l'existència de crèdit i a la publicació administrativa de l'import global màxim destinat a estes ajudes en l'exercici.  
El procediment de la concessió de les subvencions es tramitarà en règim de concurrència competitiva.  
El crèdit disponible es concedirà aplicant els percentatges de distribució que resulten conformes al nombre d'afiliats, el nombre de seus, la plantilla de l'organització i la qualificació del personal i, per tant, a la petició caldrà adjuntar la documentació següent:  
a) Certificat emés per entitat bancària sobre les quotes pagades pels afiliats de l'organització a través seu.  
b) Declaració en què conste el nombre de seus obertes en la data d'entrada en vigor de la present orde, tant si són propietat de l'organització o en règim de lloguer, en cessió per organisme públic, amb horari fix i continuat.  
c) Declaració sobre la plantilla de l'organització i qualificació dels treballadors referida a la data d'entrada en vigor d'esta disposició. Hi caldrà adjuntar els documents acreditatius corresponents (TC1 i TC2).  
Així mateix, s'inclourà declaració del responsable de l'organització peticionària de no trobar-se sotmesa a alguna de les circumstàncies establides en l'article 13 de la Llei 38/2003, de 17 de novembre, General de Subvencions.   
No caldrà la presentació d'esta documentació si ja ha sigut presentada en la sol·licitud de les ajudes establides en l'Orde de 7 de juliol de 2005, de la Conselleria d'Agricultura, Pesca i Alimentació, per la qual es regula la concessió d'ajudes a les organitzacions professionals agràries; en este cas, caldrà indicar esta circumstància en la sol·licitud corresponent a la present orde. Les organitzacions de dones amb personalitat jurídica pròpia també podran obviar esta documentació si justifiquen que formen part d'una organització professional agrària sol·licitant de les ajudes indicades.  
El falsejament de les dades donarà lloc a causa de reintegrament establit en l'article 37 de la Llei 38/2003, de 17 de novembre, General de Subvencions.   
Les entitats sol·licitants hauran de justificar el compliment de les obligacions tributàries i davant la Seguretat Social, de conformitat amb l'Orde de 30 de maig de 1996, de la Conselleria d'Economia i Hisenda.  
Correspon al conseller d'Agricultura, Pesca i Alimentació la resolució dels expedients, a proposta del director general de Desenrotllament Rural i Cooperativisme, òrgan competent per a l'ordenació i la instrucció, i d'acord amb la proposta d'una comissió integrada pel director general de Desenrotllament Rural i Cooperativisme, el cap de l'Àrea de Desenrotllament Rural i Relacions Agràries i el cap del Servici de Relacions Agràries.  
S'establix un termini de 3 mesos per a resoldre i notificar la resolució dictada en relació amb les sol·licituds, comptadors a partir de la data de finalització del termini de presentació d'estes. S'entendran desestimades les sol·licituds no resoltes de forma expressa.  
Article quart. Destinació de les ajudes  
Podran ser objecte d'ajuda les activitats següents:  
Activitats de participació i foment de l'associacionisme  
Es consideren com a tals la celebració de conferències i xarrades, la realització de jornades i congressos i la concurrència a exposicions i fires, activitats realitzades per la mateixa organització en l'àmbit de la Comunitat Valenciana.  
Assistència a jornades o actes per representants de les organitzacions sol·licitants quan se celebren fora de la Comunitat Valenciana.  
En la celebració de conferències i xarrades, així com la realització de jornades i congressos i la concurrència a exposicions i fires, la subvenció podrà arribar fins a un màxim del 100% pel que fa al pagament dels gastos corresponents a ponents externs a l'organització, i fins a un màxim del 70% per a la resta de les activitats, sense que puga superar en el còmput de subvenció concedida per les activitats proposades d'este concepte el 80% dels gastos.  
Viatges d'estudi i intercanvi a unes altres zones geogràfiques (àmbit espanyol o superior). Per la realització de viatges d'estudi i intercanvi a unes altres zones geogràfiques la subvenció arribarà fins a un màxim del 70% del cost.   
Activitats de promoció  
Realització de cursos, tallers de treball i edició de material de divulgació i la seua distribució.  
La subvenció arribarà fins d'un màxim del 80% del cost quan es tracte de l'edició de material divulgatiu i la seua distribució, i fins a un màxim del 70% per qualsevol altre tipus d'activitat dins d'este concepte.  
Activitats complementàries  
Les relacionades amb el foment del turisme rural, el medi ambient, l'artesania o la promoció dels productes agroalimentaris propis.  
La subvenció arribarà fins d'un màxim del 50% del cost.  
Quan l'import del gasto subvencionable supere la quantia de 12.000 euros en el supòsit de prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contractació del compromís per a la prestació del servici o l'entrega del bé, llevat que per característiques especials no hi haja al mercat prou nombre d'entitats que el subministren o presten, llevat que el gasto s'haja realitzat amb anterioritat a la sol·licitud de la subvenció.  
L'elecció entre les ofertes presentades, que caldrà aportar en la justificació, es realitzarà d'acord amb criteris d'eficiència i economia, i caldrà justificar expressament en una memòria l'elecció quan no corresponga a la proposta econòmica més avantatjosa.  
S'aplica a les presents ajudes allò que s'establix en el Decret del Consell 279/2004, de 17 de desembre, pel qual es regulen mesures en els procediments de contractació administrativa i concessió de subvencions per al foment de l'ocupació de persones discapacitades.  
Article cinqué. Dotació pressupostària  
Les subvencions s'atorgaran a càrrec del programa 714.40, de desenrotllament rural i cooperativisme, del pressupost de gastos de la Generalitat Valenciana, codi línia T2814000, de desenrotllament rural i integració de la dona, sense perjudici que, en exercicis posteriors de vigència de la present orde, la seua aplicació, i els crèdits disponibles dependrà de la publicació anual de les ordes corresponents d'imports globals màxims.  
En concepte d'activitats a càrrec del crèdit del codi línia T2814000, podrà lliurar-se fins al 40% després de la concessió de la subvenció, amb l'aportació prèvia d'aval bancari, en la quantia de la quantitat a lliurar. Fins a un 20% s'abonarà després de l'aportació i comprovació de la documentació justificativa de l'aplicació efectiva i correcta de la quantitat lliurada a l'actuació objecte de la subvenció i la resta s'abonarà una vegada que el beneficiari justifique el compliment d'allò que s'ha convingut.  
Article sisé. Justificació de les ajudes  
Les ajudes que es regulen en esta orde atorgades a càrrec del codi línia T2814000 s'establixen per a les accions que es despleguen del 15 de novembre de l'exercici anterior al 15 de novembre de l'exercici en curs.  
La Conselleria d'Agricultura, Pesca i Alimentació realitzarà les comprovacions i inspeccions que trobe oportunes respecte a la correcta aplicació als seus fins de les ajudes concedides, i podrà designar els tècnics que considere perquè efectuen el seguiment de les actuacions.  
En tot cas, les organitzacions subvencionades hauran de justificar per a l'efectivitat del pagament, amb data límit el 15 de novembre de l'exercici corresponent, esta aplicació pels mitjans següents:  
Aportació de memòria descriptiva de l'activitat exercida acompanyada dels justificants dels pagaments realitzats (factures i justificants de pagament).   
Per a les ajudes a l'edició de material de divulgació i la seua distribució, s'acreditaran els gastos per mitjà de factures i justificants de pagament d'estos, a més de l'exemplar divulgatiu, en què haurà de constar que s'ha realitzat amb la col·laboració de la Conselleria d'Agricultura, Pesca i Alimentació.  
Quan les activitats hagen sigut finançades a més de fons propis amb altres subvencions o recursos, haurà d'acreditar-se en la justificació l'import i l'aplicació d'estos fons a les activitats subvencionades.  
En cap cas el cost dels gastos subvencionables podrà ser superior al valor de mercat.  
DISPOSICIÓ TRANSITÒRIA  
El termini de presentació de sol·licituds per a l'exercici de 2006 s'establix en un mes des de l'endemà de la publicació de la present orde.  
Les subvencions s'atorgaran l'exercici 2006 a càrrec del programa 714.40, .Desenrotllament rural i cooperativisme., del pressupost de gastos de la Generalitat Valenciana, codi línia T2814000, de desenvolupament rural i integració de la dona, amb un crèdit de 63.000 euros.  
DISPOSICIÓ DEROGATÒRIA  
Queden derogades totes les disposicions del mateix rang o d'un rang inferior que s'oposen a les disposicions d'esta orde, i de forma particular l'Orde de 6 d'abril de 1999, de la Conselleria d'Agricultura, Pesca i Alimentació, reguladora de la concessió d'ajudes a la promoció de la integració de la dona en l'àmbit rural.  
DISPOSICIONS FINALS  
Primera  
S'autoritza el director general de Desenrotllament Rural i Cooperativisme a dictar les resolucions que considere necessàries per al desplegament d'esta orde.  
Segona  
Esta orde entrarà en vigor l'endemà de la publicació en el Diari Oficial de la Generalitat Valenciana.  
València, 4 d'abril de 2006  
El conseller d'Agricultura, Pesca i Alimentació,  
JUAN G. COTINO FERRER